PMIndiaData/PMIndiaSum huggingface dataset:
मंत्रिमंडल ने संविधान (एक सौ तेइसवां संशोधन) विधेयक 2017 और राष्‍ट्रीय पिछड़ा वर्ग आयोग (निरसन) विधेयक 2017 को संसद में प्रस्‍तुत करने के लिए मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने (क.) संविधान (एक सौ तेइसवां संशोधन) विधेयक 2017 और (ख.) राष्‍ट्रीय पिछड़ा वर्ग आयोग (निरसन) विधेयक 2017 को संसद में प्रस्‍तुत करने के लिए मंजूरी दी है। साथ ही मंत्रिमंडल ने प्रस्‍तावित नए राष्‍ट्रीय पिछड़ा वर्ग आयोग के लिए मौजूदा राष्‍ट्रीय पिछड़ा वर्ग आयोग के पदों और कार्यालय परिसर को बरकरार रखने के लिए भी मंजूरी दी है। संविधान (एक सौ तेइसवां संशोधन) विधेयक 2017 के जरिये संवैधानिक संशोधन के लिए इन प्रस्‍तावों को मंजूरी दी गई है: (क.) सामाजिक एवं शैक्षणिक रूप से पिछडे़ वर्गों के लिए अनुच्‍छेद 338बी के तहत राष्‍ट्रीय पिछड़ा वर्ग आयोग के नाम से एक आयोग गठित करने और (ख.) संशोधित परिभाषा के साथ अनुच्‍छेद 366 के तहत धारा 26सी को शामिल करने के लिए। ‘सामाजिक एवं शैक्षणिक रूप से पिछड़े वर्ग’ का तात्‍पर्य उन पिछड़े वर्गों से है जिन्‍हें इस उद्देश्‍य के लिए संविधान में अनुच्‍छेद 342ए के तहत रखा गया है। 2. विधेयक का उद्देश्‍य: (क.) राष्‍ट्रीय पिछड़ा वर्ग आयोग अधिनियम 1993 को रद्द करने के साथ-साथ राष्‍ट्रीय पिछड़ा वर्ग आयोग (निरसन) विधेयक 2017 में सेविंग क्‍लॉज के लिए। (ख.) इस तिथि से राष्‍ट्रीय पिछड़ा वर्ग आयोग को प्रभावी तौर पर भंग करने के लिए क्‍योंकि इसके बदले केंद्र सरकार इस अधिनियम की धारा 3 की उपधारा 1 के तहत नया राष्‍ट्रीय पिछड़ा वर्ग आयोग का गठन कर सकती है। 3. (क.) अनुच्‍छेद 338बी के तहत गठित होने वाले प्रस्‍तावित राष्‍ट्रीय पिछड़ा वर्ग आयोग में मौजूदा राष्‍ट्रीय पिछड़ा वर्ग आयोग के सभी स्‍वीकृत 52 पदों को शामिल करने के लिए मंजूरी। (ख.) अनुच्‍छेद 338बी के तहत गठित होने वाले राष्‍ट्रीय पिछड़ा वर्ग आयोग के लिए मौजूदा राष्‍ट्रीय पिछड़ा वर्ग आयोग के कार्यालय परिसर त्रिकुट-1, भिकाजी कामा प्‍लेस, नई दिल्‍ली- 110066 को बरकरार रखने के लिए। उपरोक्त निर्णय से सामाजिक एवं शैक्षणिक रूप से पिछड़े वर्गों के समग्र कल्याण को बढ़ावा मिलेगा। संविधान के अनुच्छेद 338बी को शामिल करते हुए राष्‍ट्रीय पिछड़ा वर्ग आयोग की स्थापना करने के लिए प्रस्‍तावित निरसन अधिनियम आवश्यक है। इस निर्णय से अनुच्छेद 338बी के तहत राष्ट्रीय पिछड़ा वर्ग आयोग के कार्य-निष्पादन में निरंतरता आएगी।
प्रधानमंत्री आज दोपहर गुजरात के बाढ प्रभावित क्षेत्रों का हवाई सर्वेक्षण करेंगे

गुजरात के मुख्यमंत्री श्री विजय रूपानी ने आज सुबह संसद भवन में प्रधानमंत्री श्री नरेन्द्र मोदी से मुलाकात की और राज्य के कुछ हिस्सों में लगातार हो रही बारिश और बाढ़ से उत्पन्न स्थिति से उन्‍हें अवगत कराया। इसके बाद, प्रधानमंत्री ने नये राष्‍ट्रपति के शपथ-ग्रहण समारोह के बाद आज दोपहर उत्तर गुजरात के बाढ़ प्रभावित क्षेत्रों का हवाई सर्वेक्षण करने का निर्णय लिया।
प्रधानमंत्री ने चुनाव में विजय हासिल करने के लिए जापान के प्रधानमंत्री शिन्‍जो अबे को बधाई दी

प्रधानमंत्री श्री नरेंद्र मोदी ने जापान के प्रधानमंत्री श्री शिन्‍जो अबे को चुनाव में जीत के लिए बधाई दी है। प्रधानमंत्री ने कहा कि वे भारत और जापान के बीच संबंधों को मजबूत बनाने के लिए उनके साथ मिलकर काम करते रहने के इच्‍छुक हैं। प्रधानमंत्री ने शिन्‍जो अबे को बधाई देते हुए कहा, “चुनाव में जीत के लिए आपको बधाई। जापान आपके कुशल नेतृत्‍व में प्रगति की नई ऊंचाइयों को प्राप्‍त करेगा। मैं भारत और जापान के द्वि‍पक्षीय संबंधों को और मजबूत बनाने के लिए आपके साथ मिलकर काम करते रहने का अभिलाषी हूं।”
प्रधानमंत्री ने शहीद उधमसिंह के बलिदान दिवस पर उनका नमन किया

प्रधानमंत्री श्री नरेन्द्र मोदी ने शहीद उधमसिंह के बलिदान दिवस पर उनका स्मरण और नमन किया है। अपने संदेश में प्रधानमंत्री ने कहा कि, “शहीद उधमसिंह की बहादुरी हर देशवासी ने अपनी स्मृति में अभी भी सजों रखी है। मैं देश के इस बहादुर सपूत का उनके बलिदान दिवस पर नमन करता हूं।”
रक्‍सौल (भारत) से अमलेखगंज (नेपाल) के बीच प्रेट्रोलियम उत्‍पाद पाइप लाइन बनाने के लिए अमलेखगंज डिपो तथा संबद्ध सुविधाओं की रि-इंजीनियरिंग के लिए भारत और नेपाल में सहमति ज्ञापन

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने आज रक्‍सौल (भारत) से अमलेखगंज (नेपाल) के बीच प्रेट्रोलियम उत्‍पाद पाइप लाइन बनाने के लिए अमलेखगंज डिपो तथा संबद्ध सुविधाओं की रि-इंजीनियरिंग के लिए भारत और नेपाल में सहमति ज्ञापन पर हस्‍ताक्षर को मंजूरी दे दी। इस सहमति ज्ञापन से तेल और प्राकृतिक गैस क्षेत्र में द्विपक्षीय सहयोग बढ़ेगा और नेपाल को पेट्रोलियम उत्‍पादों की दीर्घकालिक सप्‍लाई सुनिश्चित होगी। इससे मार्ग में पर्यावरण संरक्षण और रक्‍सौल में अंतर्राष्‍ट्रीय सीमा पर भीड़-भाड़ कम होगी। संदर्भ:- प्रधानमंत्री की 3-4 अगस्‍त, 2014 की नेपाल यात्रा के दौरान नेपाल सरकार ने पेट्रोलियम उत्‍पाद पाइप लाइन बनाने का अनुरोध भारत सरकार से किया था। दोनों देशों के घनिष्‍ठ और मैत्रीपूर्ण संबंधों को ध्‍यान में रखते हुए भारत सरकार ने इस पर सहमति दी थी। भारत सरकार की ओर से इंडियन ऑयल कॉरपोरेशन को पाइप लाइन बनाने तथा अमलेखगंज डिपो और संबंद्ध सुविधाओं की रि-इंजीनियरिंग का काम दिया गया है। परियोजना दो चरणों में पूरी की जाएगी। पहले चरण में भारत के रक्‍सौल से नेपाल के अमलेखगंज तक पेट्रोलियम उत्‍पाद पाइप लाइन बनाई जाएगी। पहले चरण की परियोजना के लिए 200 करोड़ की लागत इंडियन ऑयल कॉरपोरेशन वहन करेगी। इंडियन ऑयल कॉरपोरेशन तथा नेपाल ऑयल कॉरपोरेशन के बीच 15 वर्षों का दीर्घकालिक समझौता (प्रारंभिक समझौता 5 वर्षों के लिए और दो बार 5-5 वर्षों के लिए इसका विस्‍तार) किया जाएगा।
प्रधानमंत्री ने ‘मन की बात’ रेडियो कार्यक्रम पर प्राप्‍त सुझावों और टिप्पणियों की प्रशंसा की

प्रधानमंत्री श्री नरेन्‍द्र मोदी ने ‘मन की बात’ रेडियो कार्यक्रम पर प्राप्‍त सुझावों और टिप्पणियों की प्रशंसा की है। प्रधानमंत्री ने कहा ‘2 नवंबर, 2014 को मन की बात कार्यक्रम को लेकर आ रहे तमाम सुझावों, उम्दा टिप्पणियों और सुशासन के उदाहरणों को पढ़ रहा हूं। विभिन्न प्रकार के मुद्दों को लेकर आपके द्वारा साझा किए गए विचारों, गहन सोच और दिलचस्प किस्सों को पढ़कर काफी खुशी हो रही है। स्वच्छ भारत मिशन, कृषि, सिंचाई के मुद्दे, महिला सशक्तिकरण, कौशलपूर्ण भारत समेत विभिन्न मुद्दों पर कई तरह के विचारों को भी पढ़ा। इसी तरह खुले मंच ‘MyGov’ पर अपने विचारों को साझा करते रहें। मैं उन्हें पढ़ूंगा और रेडियो कार्यक्रम http://mygov.in/ groupissue/ mann-ki-baat-on-sunday-2nd-november-2014/show के दौरान उन्हें साझा करूंगा।’
प्रधानमंत्री ने ओडिशा के अंगुल जिले में हुई बस दुर्घटना में मारे गए लोगों के प्रति दुःख जताया

प्रधानमंत्री श्री नरेन्द्र मोदी ने ओडिशा के अंगुल जिले में हुई बस दुर्घटना में मारे गए लोगों के प्रति दुःख जताया है। प्रधानमंत्री ने कहा, “ओडिशा के अंगुल जिले में हुई बस दुर्घटना हृदय-विदारक है। मैं शोक संतप्त परिवारों एवं घायलों के प्रति संवेदना व्यक्त करता हूं।”
प्रधानमंत्री ने छत्तीसगढ़ में सीआरपीएफ जवानों पर हुए हमले पर दुख जताया

प्रधानमंत्री श्री नरेन्‍द्र मोदी ने छत्तीसगढ़ में सीआरपीएफ जवानों पर हुए हमले को कायराना करार देते हुए दुख जताया। प्रधानमंत्री ने सीआरपीएफ जवानों की वीरता की प्रशंसा की और कहा कि शहीदों का बलिदान बेकार नहीं जाएगा। प्रधानमंत्री ने कहा, ‘छत्तीसगढ़ में सीआरपीएफ जवानों पर हमला कायराना और दुखद है। हम परिस्थिति पर करीबी नजर रख रहे हैं। हमारे सीआरपीएफ जवानों की वीरता पर हमें गर्व है। शहीदों का यह बलिदान बेकार नहीं जाएगा। हम उनके परिवारों के लिए संवेदना व्‍यक्‍त करते हैं। छत्तीसगढ़ में आज हुए हमले में घायल लोगों के जल्‍द स्‍वस्‍थ होने की कामना करता हूं।’
प्रधानमंत्री श्री पीयूष गोयल के आवास पर गणेश चतुर्थी समारोह में शामिल हुए

प्रधानमंत्री श्री नरेन्द्र मोदी ने आज केन्द्रीय मंत्री श्री पीयूष गोयल के आवास पर गणेश चतुर्थी समारोह में भाग लिया। प्रधानमंत्री ने ट्वीट किया: "गणेश चतुर्थी के पावन अवसर पर अपने सहयोगी @PiyushGoyal जी के आवास पर कार्यक्रम में शामिल हुआ। भगवान श्री गणेश की कृपा हम पर सदैव बनी रहे।"
श्री योहेई सासाकावा ने प्रधानमंत्री से मुलाकात की

श्री योहेई सासाकावा ने आज प्रधानमंत्री श्री नरेन्द्र मोदी से मुलाकात की। श्री सासाकावा निप्पन फाउंडेशन के चेयरमैन हैं। श्री सासाकावा ने वर्ष 2005 में भारत में कुष्ठ रोग से प्रभावित लोगों का राष्ट्रीय फोरम बनाने की दिशा में महत्वपूर्ण कदम उठाए थे जो कुष्ठ रोग से प्रभावित कॉलोनियों का राष्ट्रव्यापी नेटवर्क है। सासाकावा भारत कुष्ठ रोग फाउंडेशन (एसआईएलएफ) एक धर्मार्थ संगठन है, जो आर्थिक एवं सामाजिक सशक्तिकरण के जरिये कुष्ठ रोग से प्रभावित एवं इससे उबर चुके लोगों को मुख्यधारा में लाने की जिम्मेदारी के प्रति समर्पित है। बैठक के दौरान प्रधानमंत्री ने भारत के साथ-साथ पूरी दुनिया में कुष्ठ रोग के उन्मूलन में श्री सासाकावा की व्यक्तिगत प्रतिबद्धता के लिए उनकी भूरि-भूरि प्रशंसा की।
प्रधानमंत्री कल कुरूक्षेत्र से स्वच्छ शक्ति 2019 का शुभारंभ करेंगे

स्वच्छ शक्ति 2019: स्वच्छ भारत अभियान में अग्रणी ग्रामीण महिलाएं देश भर की महिला सरपंचों को सम्मानित किया जाएगा प्रधानमंत्री, श्री नरेंद्र मोदी 12 फरवरी, 2019 को हरियाणा के कुरुक्षेत्र का दौरा करेंगे और वहां महिला सररपंचों के स्वच्छ शक्ति 2019 सम्मेलन को संबोधित करेंगे तथा स्वच्छ शक्ति-2019 पुरस्कार वितरित करेंगे। प्रधानमंत्री कुरुक्षेत्र में स्वच्छ सुंदर शौचालय प्रदर्शनी भी देखने जाएंगे और फिर वहां एक सार्वजनिक सभा को भी संबोधित करेंगे। इसके बाद वह हरियाणा में विभिन्न विकास परियोजनाओं का शिलान्यास / उद्घाटन करेंगे। स्वच्छ शक्ति -2019 एक राष्ट्रीय आयोजन है, जिसका उद्देश्य स्वच्छ भारत मिशन में ग्रामीण महिलाओं द्वारा निभाई गई नेतृत्वकारी भूमिका पर प्रकाश डालना है। पूरे देश की महिला सरपंच और पंच इस कार्यक्रम में शामिल होंगी। इस वर्ष महिलाओं के सशक्तिकरण के उद्देश्य से लगभग 15,000 महिलाओं के स्वच्छ शक्ति कार्यक्रम में भाग लेने की उम्मीद है। पेयजल और स्‍वच्‍छता मंत्रालय, हरियाणा सरकार के साथ मिलकर स्‍वच्‍छ शक्ति 2019 का आयोजन कर रहा है।स्वच्छ भारत के लिए ग्रामीण क्षेत्रों में जमीनी स्तर पर अपनायी गयी बेहतरीन पद्धतियों को इसमें महिला सरपंचों द्वारा साझा किया जाएगा। इस कार्यक्रम में स्वच्छ भारत की उपलब्धियों और हाल ही में आयोजित स्वच्छ सुंदर शौचालय, (स्वच्छ और स्वच्छ शौचालय) जो कि विश्‍व में अपनी तरह का एक अनूठा अभियान है का भी पहली बार इसमें प्रदर्शन किया जाएगा। पृष्‍ठभूमि : प्रधानमंत्री श्री नरेन्‍द्र मोदी ने 2017 में गुजरात के गांधीनगर से स्‍वच्‍छ शक्ति कार्यक्रम का आगाज किया था। महिला दिवस के अवसर पर स्‍वच्‍छ शक्ति के बैनर तले देशभर से 6 हजार महिला संरपंच इसमें शामिल हुयी थीं। प्रधानमंत्री ने उन्‍हें संबोधित और सम्‍मानित किया था। दूसरा स्‍वच्‍छ शक्ति सम्‍मेलन 2018 उत्‍तर प्रदेश के लखनऊ में आयोजित हुआ था। इसमें 8 हजार महिला सरपंच, 3 हजार महिला स्‍वच्‍छाग्रही तथा देशभर में विभिन्‍न क्षेत्रों से आयी महिलाओं ने बड़ी संख्‍या में भाग लिया था। स्‍वच्‍छ भारत अभियान के क्षेत्र में किए गए सराहानीय कार्यों के लिए इन महिलाओं को सम्‍मानित किया गया था। अब तीसरा स्‍वच्‍छ शक्ति सम्‍मेलन कुरुक्षेत्र में आयोजित किया जा रहा है। स्‍वच्‍छ शक्ति इस बात का एक नायाब उदाहरण है कि किस तरह ग्रामीण महिलाएं जमीनी स्‍तर पर स्‍वच्‍छ भारत के लिए काम कर रही हैं और इसके लिए सामुदायिक चेतना का माध्‍यम बन रही हैं। यह अभियान स्‍वच्‍छ भारत मिशन के तहत संचालित गतिविधियों का हिस्‍सा है। प्रधानमंत्री ने स्‍वच्‍छ भारत मिशन की शुरुआत 2 अक्‍टूबर 2014 को की थी। इसका मुख्‍य उद्देश्‍य 2 अक्‍टूबर 2019 तक भारत को पूरी तरह स्‍वच्छ बनाना और खुले में शौच से मुक्‍त करना है।
प्रधानमंत्री ने नागरिकों से स्मृति चिन्हों की नीलामी में भाग लेने का आह्वान किया

प्रधानमंत्री श्री नरेन्द्र मोदी ने नागरिकों से उपहारों और स्मृति चिन्हों की नीलामी में भाग लेने का आह्वान किया है। उन्होंने कहा कि नीलामी से प्राप्त आय नमामि गंगे कार्यक्रम में दी जाएगी। प्रधानमंत्री ने एक ट्वीट में कहा; "समय के साथ, मुझे कई उपहार और स्मृति चिन्ह मिले हैं, जिनकी नीलामी की जा रही है। इनमें हमारे ओलंपिक नायकों द्वारा दिए गए विशेष स्मृति चिन्ह शामिल हैं। नीलामी में भाग लें। आय नमामि गंगे पहल में दी जाएगी।" एमजी/एएम/जेके
प्रधानमंत्री ने सीए दिवस और डॉक्टर दिवस के अवसर पर बधाई दी

प्रधानमंत्री श्री नरेन्द्र मोदी ने चार्टर्ड एकाउंटेंट्स (सीए) दिवस और डॉक्टर दिवस पर सभी डॉक्टरों और चार्टर्ड एकाउंटेंट्स (सीए) को बधाई दी है। अपने संदेश में प्रधानमंत्री श्री मोदी ने कहा कि, “सीए दिवस और डॉक्टर दिवस पर सभी डाक्टरों और चार्टर्ड एकाउंटेंट्स को मेरी बधाईयां। आप सभी की सामाजिक कल्याण में अहम भूमिका है।”
मंत्रिमंडल ने भारत और सिंगापुर के बीच व्यापक आर्थिक सहयोग समझौता (सीईसीए) में संशोधन वाले दूसरे प्रोटोकॉल को स्वीकृति दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने भारत और सिंगापुर के बीच व्यापक आर्थिक सहयोग समझौता (सीईसीए) में संशोधन करने वाले दूसरे प्रोटोकॉल को अपनी स्वीकृति दे दी है। सीईसीए पर 24 अगस्त, 2018 को हस्ताक्षर किए गए थे। लाभः दूसरे प्रोटोकॉल पर हस्ताक्षर से दोनों देशों के बीच द्विपक्षीय व्यापार बढ़ेगा और आर्थिक सहयोग प्रगाढ़ होगा।
प्रधानमंत्री ने पूर्वोत्तर के सर्वांगीण विकास के लिए परिवर्तनकारी पहल साझा की – ‘पूर्वोत्तर कल्याण के 8 वर्ष’

प्रधानमंत्री श्री नरेन्द्र मोदी ने पिछले 8 वर्षों के दौरान पूर्वोत्तर के सर्वांगीण विकास के लिए परिवर्तनकारी पहलों के बारे में अपनी वेबसाइट, नमो ऐप और माईगॉव से लेख और ट्वीट थ्रेड साझा किए हैं। प्रधानमंत्री ने ट्वीट में कहा: “पिछले 8 वर्षों में पूर्वोत्तर में अभूतपूर्व विकास हुआ है। बुनियादी ढांचे के निर्माण, बेहतर स्वास्थ्य सेवा, शिक्षा सुनिश्चित करने और क्षेत्र के विभिन्न राज्यों की समृद्ध संस्कृतियों को लोकप्रिय बनाने पर ध्यान केंद्रित किया गया है। #पूर्वोत्तर कल्याण के 8 वर्ष” “पूर्वोत्तर के सर्वांगीण विकास के लिए परिवर्तनकारी पहल। #पूर्वोत्तर कल्याण के 8 वर्ष”
प्रधानमंत्री ने “कोविड-19 मैनेजमेंट: एक्सपीरिएन्स, गुड प्रैक्टिसेज एंड वे फॉर्वर्ड” विषय पर दस पड़ोसी देशों के साथ आयोजित कार्यशाला को संबोधित किया

प्रधानमंत्री ने डॉक्टरों और नर्सों के लिए विशेष वीजा योजना और क्षेत्रीय एयर एम्बुलेंस समझौते का सुझाव दिया प्रधानमंत्री श्री नरेन्द्र मोदी ने आज दस पड़ोसी देशों-अफगानिस्तान, बांग्लादेश, भूटान, मालद्वीप, मॉरीशस, नेपाल, पाकिस्तान, सेशल्स, श्रीलंका-के साथ “कोविड-19 मैनेजमेंट: एक्सपीरिएन्स, गुड प्रैक्टिसेज एंड वे फॉर्वर्ड”विषय पर आयोजित कार्यशाला को संबोधित किया। इसमें स्वास्थ्य क्षेत्र की हस्तियों, विशेषज्ञों और दस पड़ोसी देशों के अधिकारियों ने भाग लिया। कार्यशाला में भारत के अधिकारी और विशेषज्ञ भी शामिल हुए। प्रधानमंत्री ने महामारी के दौरान विभिन्न देशों की स्वास्थ्य प्रणालियों के बीच सहयोग और समन्वित तरीकों से घनी आबादी वाले क्षेत्रों में चुनौती से निपटने की प्रशंसा की। प्रधानमंत्री ने महामारी से लड़ने की तात्कालिक लागत को पूरा करने, संसाधनों (दवाओं, पीपीई तथा जांच उपकरणों)को साथ साझा करने के लिए बनाए गए कोविड-19 इमर्जेंसी रिस्पॉन्स फंड का स्मरण दिलाया। उन्होंने परीक्षण, संक्रमण नियंत्रण तथा चिकित्सा अपशिष्ट प्रबंधन में एक-दूसरे के श्रेष्ठ व्यवहारों का अनुभव करने तथा उनसे सीखने की भी चर्चा की। उन्होंने कहा कि इस महामारी से हमें सहयोग की मूल्यवान भावना प्राप्त हुई है। अपने खुलेपन और संकल्प के माध्यम से हमने विश्व में सबसे कम मृत्यु दर सुनिश्चित करने का प्रबंधन किया है। इसकी प्रशंसा की जानी चाहिए। प्रधानमंत्री ने कहा कि हमारे क्षेत्र और विश्व की आशाएं टीकों की त्वरित तैनाती पर टिकी है। इसमें भी हमें इसी तरह के सहयोग की भावना बनाए रखनी है। देशों से महत्वाकांक्षा को ऊपर उठाने का आह्वान करते हुए प्रधानमंत्रीने डॉक्टरों और नर्सों के लिए विशेष वीजा बनाने का सुझाव दिया ताकि आपात स्थिति में डॉक्टर और नर्स तुरंत क्षेत्र में जा सकें। उन्होंने पूछा कि क्या हमारे नागर विमानन मंत्रालय चिकित्सा आपात स्थिति के लिए क्षेत्रीय एयर एम्बुलेंस समझौते के लिए समन्वय कर सकते हैं? प्रधानमंत्री ने सुझाव दिया कि हम अपनी आबादी में कोविड-19 टीके के प्रभाव के बारे में डेटा मिला सकते हैं, संकलित कर सकते हैं और डेटा का अध्ययन कर सकते हैं। उन्होंने कहा कि भविष्य की महामारियों की रोकथाम के लिए टेक्नोलॉजी सहायक महामारी विज्ञान को प्रोत्साहित करने के लिए क्षेत्रीय नेटवर्क तैयार कर सकते हैं। प्रधानमंत्री ने सफल सार्वजनिक स्वास्थ्य नीतियों और योजनाओं को साझा करने का सुझाव दिया। उन्होंने सुझाव दिया कि क्षेत्र के लिए भारत की आयुष्मान भारत और जनआरोग्य योजनाएं अध्ययन के लिए उपयोगी हो सकती हैं। प्रधानमंत्री ने कहा “यदि 21वीं सदी को एशिया की सदी बनना है तो यह दक्षिण एशिया तथा हिंद महासागर के द्वीपियों देशों के बीच सहयोग और एकीकरण के बिना नहीं हो सकता। आपने महामारी के दौरान क्षेत्रीय एकता की जो भावना दिखायी है उससे यह साबित हो गया है कि एकीकरण संभव है।”
प्रधानमंत्री 9 जनवरी को प्रवासी भारतीय दिवस सम्मेलन 2021 का उद्घाटन करेंगे

प्रवासी भारतीय दिवस (पीबीडी) सम्मेलन विदेश मंत्रालय का एक प्रमुख कार्यक्रम है और यह विदेश में रहने वाले भारतीयों के साथ जुड़ने तथा संबंध स्थापित करने के लिए एक महत्वपूर्ण मंच प्रदान करता है। हमारे जीवंत प्रवासी समुदाय की भावनाओं को ध्यान में रखते हुए 16वें प्रवासी भारतीय दिवस सम्मेलन का आयोजन 9 जनवरी, 2021 को मौजूदा कोविड महामारी के बावजूद किया जा रहा है। हालांकि इस वर्ष सम्मेलन को वर्चुअल फॉर्मेट में आयोजित किया जाएगा, जिस प्रकार से कि हाल ही में पीबीडी कॉन्फ्रेंस के आयोजन सम्मेलन की तैयारियों के चलते किये गये थे। 16वें पीबीडी सम्मेलन 2021 का विषय है- "आत्मनिर्भर भारत में योगदान"। प्रवासी भारतीय दिवस सम्मेलन के तीन खंड होंगे। पीबीडी सम्मेलन का उद्घाटन माननीय प्रधानमंत्री श्री नरेन्‍द्र मोदी द्वारा किया जाएगा और मुख्य अतिथि सूरीनाम गणराज्य के माननीय राष्ट्रपति श्री चंद्रिका प्रसाद संतोखी द्वारा इस आयोजन का मुख्य भाषण दिया जाएगा। युवाओं के लिए आयोजित हुई 'भारत को जानो' ऑनलाइन प्रश्नोत्तरी के विजेताओं की भी घोषणा की जाएगी। उद्घाटन सत्र के बाद दो पूर्ण अधिवेशन होंगे। पहले सत्र में आत्मनिर्भर भारत में प्रवासी भारतीयों की भूमिका पर विदेश मंत्री और वाणिज्य एवं उद्योग मंत्री संबोधित करेंगे जबकि दूसरे सत्र में कोविड युग के बाद की चुनौतियों – स्वास्थ्य, अर्थव्यवस्था, सामाजिक और अंतर्राष्ट्रीय संबंधों के परिदृश्य में स्वास्थ्य मंत्री और विदेश राज्य मंत्री द्वारा संबोधन किया जाएगा। दोनों सत्रों में समुदाय के प्रख्यात विशेषज्ञों को आमंत्रित करते हुए पैनल चर्चा भी आयोजित होगी। समापन सत्र ही अंतिम सत्र होगा, जिसमें माननीय राष्ट्रपति राम नाथ कोविंद जी प्रवासी भारतीय दिवस के अवसर पर इसमें भाग लेने वाले लोगों को संबोधित करेंगे। 2020-21 के लिए प्रवासी भारतीय सम्मान पुरस्कार विजेताओं के नामों की भी घोषणा की जाएगी। प्रवासी भारतीय सम्मान पुरस्कार भारत के प्रवासी सदस्यों को सम्मानित करने के लिए प्रदान किया जाता है, ताकि उनकी उपलब्धियों को सम्मानित किया जा सके और भारत तथा विदेश दोनों में विभिन्न क्षेत्रों में उनके योगदान को सबके सामने लाया जा सके। युवा प्रवासी भारतीय दिवस 8 जनवरी 2021 को "भारत और भारतीय समुदाय से सफल युवाओं को एक साथ लाना" विषय पर वर्चुअल मनाया जाएगा। युवा मामलों और खेल मंत्रालय द्वारा इसका किया होगा। इस आयोजन के लिए विशेष अतिथि न्यूजीलैंड के सामुदायिक और स्वैच्छिक क्षेत्र मंत्री महामहिम सुश्री प्रियंका राधाकृष्णन हैं।
मंत्रिमंडल ने भारत और रूस के बीच संयुक्‍त डाक टिकट जारी करने को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल को भारतीय डाक विभाग और रशिया पोस्‍ट (रूसी संघ की संयुक्‍त साझेदारी वाली कंपनी ‘मार्का’) के बीच संयुक्‍त डाक टिकट जारी करने के संबंध में हुए समझौते से अवगत कराया गया। इसका उद्देश्‍य डाक टिकट जारी करने के क्षेत्र में पारस्‍परिक लाभ के लिए परिचालन उत्‍कृष्‍टता हासिल करना और डाक सेवा में सहयोग स्‍थापित करना है। भारत और रूस के बीच द्विपक्षीय संबंध पारस्‍परिक हितों के मुद्दों पर व्‍यापक समझ से प्रेरित हैं। भारत और रूस द्विपक्षीय संबंध के लगभग सभी क्षेत्रों में व्‍यापक सहयोग का फायदा उठा रहे हैं।
प्रधानमंत्री एक अप्रैल, 2022 को छात्रों, उनके माता-पिता और शिक्षकों से “परीक्षा पे चर्चा” करेंगे

प्रधानमंत्री श्री नरेन्द्र मोदी एक अप्रैल, 2022 को दिल्ली के तालकटोरा स्टेडियम में आयोजित होने वाली “परीक्षा पे चर्चा” कार्यक्रम में छात्रों, उनके माता-पिता और शिक्षकों के साथ बातचीत करेंगे। वे तनाव-मुक्त परीक्षाओं पर बात करेंगे। प्रधानमंत्री ने ट्वीट किया हैः “आईये, एक बार फिर तनाव-मुक्त परीक्षाओं पर बात करते हैं! ऊर्जावान #एक्ज़ाम-वॉरियर्स, उनके माता-पिता और शिक्षकों को एक अप्रैल को इस वर्ष की परीक्षा पे चर्चा में हिस्सा लेने का आह्वान।”
प्रधानमंत्री और बांग्लादेश की प्रधानमंत्री श्रीमती शेख हसीना ने वीडियो कॉन्फ्रेंस के जरिए संयुक्त रूप से बांग्लादेश में विकास परियोजनाओं का अनावरण किया

प्रधानमंत्री श्री नरेन्‍द्र मोदी और बांग्लादेश की प्रधानमंत्री श्रीमती शेख हसीना ने आज वीडियो कॉन्फ्रेंस के माध्यम से संयुक्त रूप से बांग्लादेश में विकास परियोजनाओं के लिए ई-पट्टिका का अनावरण किया। दोनों नेताओं ने बसों और ट्रकों की आपूर्ति, 36 सामुदायिक क्लीनिकों के उद्घाटन, 11 जल उपचार संयंत्रों और बांग्लादेश के लिए राष्ट्रीय ज्ञान नेटवर्क के विस्तार के लिए ई-पट्टिका का अनावरण किया। इस अवसर पर प्रधानमंत्री ने कहा कि यह बांग्लादेश की प्रधानमंत्री श्रीमती शेख हसीना के साथ उनका छठा वीडियो कॉन्फ्रेंस है। उन्होंने कहा कि भारत और बांग्लादेश के बीच मजबूत संपर्क के लिए प्रधानमंत्री श्रीमती शेख हसीना का दृष्टिकोण सबसे बड़ी प्रेरणा है। उन्होंने कहा कि आज के इस अनावरण से न केवल परिवहन कनेक्टिविटी बढ़ेगी, बल्कि ज्ञान कनेक्टिविटी को भी बल मिलेगा। उन्होंने कहा कि राष्ट्रीय ज्ञान नेटवर्क बांग्लादेश, भारत और दुनिया के अनुसंधान संस्थानों को आपस में जोड़ेगा। उन्होंने कहा कि बसें और ट्रक किफायती सार्वजनिक परिवहन में मददगार होंगे; जल उपचार संयंत्र स्वच्छ पानी की आपूर्ति में मदद करेंगे और सामुदायिक क्लीनिक बांग्लादेश में लगभग 2 लाख लोगों को लाभान्वित करेंगे। उन्होंने कहा कि ये परियोजनाएं दर्शाती हैं कि भारत-बांग्लादेश संबंध लोगों के जीवन स्तर को बेहतर बनाने में महत्वपूर्ण भूमिका निभा रहे हैं। प्रधानमंत्री श्री मोदी ने बांग्लादेश के लिए प्रधानमंत्री श्रीमती शेख हसीना द्वारा निर्धारित महत्वाकांक्षी विकास लक्ष्यों की सराहना की और भारत का समर्थन दोहराया। उन्होंने विश्वास व्यक्त किया कि भारत और बांग्लादेश के बीच द्विपक्षीय संबंध निरंतर आगे बढ़ेंगे।
ओमान के विदेश मंत्री ने प्रधानमंत्री से मुलाकात की

ओमान के विदेश मंत्री श्री युसुफ बिन अलावी बिन अब्दुल्ला ने आज प्रधानमंत्री श्री नरेन्द्र मोदी से मुलाकात की । प्रधानमंत्री और श्री युसुफ बिन अलावी बिन अब्दुल्ला ने भारत और ओमान के बीच निकट संबंधों पर विचारों का आदान-प्रदान किया जो विभिन्न क्षेत्रों में प्रगति की ओर अग्रसर है । श्री युसुफ बिन अलावी बिन अब्दुल्लाने अपने सुल्तान काबूस बिन सैद अल सैद की ओर से बधाई संदेश लेकर आए थे । इसके उत्तर में प्रधानमंत्री ने उनके सुल्तान के लिए अपनी हार्दिक बधाई से अवगत कराया ।
प्रधानमंत्री कल सूरत स्थित हजीरा जाएंगे

प्रधानमंत्री श्री नरेन्द्र मोदी कल (19 जनवरी, 2019) सूरत स्थित हजीरा जाएंगे। प्रधानमंत्री हजीरा में एलएंडटी आर्मल सिस्टम कॉम्पलेक्स का अवलोकन करेंगे और इसे राष्ट्र को समर्पित करने के क्रम में एक पट्टिका का अनावरण करेंगे। प्रधानमंत्री नवसारी में निराली कैंसर अस्पताल की आधारशिला भी रखेंगे। अत्याधुनिक निराली कैंसर अस्पताल नवसारी का पहला एकीकृत कैंसर अस्पताल होगा। इस अस्पताल से दक्षिण गुजरात और पड़ोसी राज्यों के कैंसर मरीजों को इलाज की सुविधा मिलेगी। प्रधानमंत्री तीन दिनों की गुजरात यात्रा पर हैं। कल, उनकी यात्रा का अंतिम दिन होगा। अपनी यात्रा के पहले दिन प्रधानमंत्री श्री नरेन्द्र मोदी ने गांधीनगर में वाइब्रेंट गुजरात व्यापार शो का उद्घाटन किया। उन्होंने सरदार वल्लभ भाई पटेल इंस्टीट्यूट ऑफ मेडिकल साइंसेज एंड रिसर्च, अहमदाबाद तथा अहमदाबाद शॉपिंग फेस्टिवल का भी उद्घाटन किया। प्रधानमंत्री ने आज 9वें वाइब्रेंट गुजरात सम्मेलन, 2019 का उद्घाटन किया।
प्रधानमंत्री ने टीएसआर सुब्रमण्यन के निधन पर शोक व्‍यक्‍त किया

प्रधानमंत्री श्री नरेन्द्र मोदी ने पूर्व वरिष्‍ठ सरकारी अधिकारी टीएसआर सुब्रमण्यन के निधन पर शोक संवेदना व्यक्त की है। प्रधानमंत्री ने कहा, “श्री टीएसआर सुब्रमण्‍यन ने स्‍वयं को उत्कृष्ट नौकरशाह के रूप में प्रतिष्ठित किया था। उन्होंने अपने उत्‍कृष्‍ट लेखन से महत्वपूर्ण जनहित के विषयों पर भी छाप छोड़ी है। उनके निधन से अत्‍यंत दुखी हूं। मैं उनके परिजनों और मित्रों के प्रति अपनी संवेदनाएं प्रकट करता हूं।”
प्रधानमंत्री 30 सितम्‍बर को सिपेट – पेट्रोरसायन प्रौद्योगिकी संस्थान, जयपुर का उद्घाटन करेंगे

प्रधानमंत्री राजस्थान में चार नए मेडिकल कॉलेजों की आधारशिला भी रखेंगे प्रधानमंत्री श्री नरेन्‍द्र मोदी 30 सितम्‍बर, 2021 को सुबह 11 बजे वीडियो कॉन्फ्रेंसिंग के माध्यम से सिपेट (सीआईपीईटी): पेट्रोरसायन प्रौद्योगिकी संस्थान, जयपुर का उद्घाटन करेंगे और राजस्थान के बांसवाड़ा, सिरोही, हनुमानगढ़ और दौसा जिलों में चार नए मेडिकल कॉलेजों की आधारशिला भी रखेंगे। इन मेडिकल कॉलेजों को ‘‘जिला / रेफरल अस्पतालों से जुड़े नए मेडिकल कॉलेजों की स्थापना’’ के लिए केन्‍द्र-प्रायोजित योजना के तहत स्वीकृत किया गया है। चिकित्सा महाविद्यालयों की स्थापना में पिछड़े एवं वांछित जिलों को प्राथमिकता दी जाती है। योजना के तीन चरणों के तहत, देश भर में 157 नए मेडिकल कॉलेजों को मंजूरी दी गई है। सिपेट के बारे में राजस्थान सरकार के साथ, भारत सरकार ने सिपेट : पेट्रोरसायन प्रौद्योगिकी संस्‍थान, जयपुर की स्थापना की है। यह आत्मनिर्भर है और पेट्रोरसायन तथा संबद्ध उद्योगों की जरूरतों को पूरा करने के लिए समर्पित है। यह युवाओं को कुशल तकनीकी पेशेवर बनने के लिए शिक्षा प्रदान करेगा। इस अवसर पर केन्‍द्रीय मंत्री श्री मनसुख मंडाविया और राजस्थान के मुख्यमंत्री श्री अशोक गहलोत भी मौजूद रहेंगे।
संसद के बजट सत्र से पहले प्रधानमंत्री का बयान

2017 में संसद का आज सत्र आरंभ हो रहा है। राष्‍ट्रपति जी का उद्बोधन , बजट और काफी लम्‍बे समय तक सत्र के दरमियां अनेक विषयों पर संवाद। पिछले दिनों सभी राजनीतिक दलों के साथ सामूहिक रूप से, व्‍यक्तिगत रूप से लगातार चर्चा हुई है। सत्र का सर्वाधिक उपयोग जनहित के लिए हो, सार्थक चर्चा हो, बजट की भी बारीकी से चर्चा हो। पहली बार बजट एक फरवरी को हो रहा है। आप सबको स्‍मरण होगा हमारे देश में पहले बजट शाम को पांच बजे प्रस्‍तुत किया जाता था। जब अटल जी की सरकार थी, तब से उसे समय परिवर्तित करके सुबह सदन प्रारंभ होते ही बजट शुरू हुआ। आज एक और नयी परंपरा का प्रारंभ हो रहा है। एक तो बजट करीब एक महीने पहले आ रहा है। दूसरा इसके साथ रेल बजट भी जोड़ दिया गया है। सदन में इस पर व्‍यापक चर्चा होगी और उससे आने वाले दिनों में क्‍या लाभ होने वाले हैं, यह भी मुखर हो करके आएगा। मैं सभी राजनीतिक दलों से, मेरा विश्‍वास है कि वह इस बार सदन को उत्‍तम चर्चा के साथ जनहित के काम को आगे बढ़ाने में उपयोग करेंगे। बहुत-बहुत धन्‍यवाद।
प्रधानमंत्री ने देशवासियों को विश्वकर्मा जयंती शुभकामनाएं दीं

प्रधानमंत्री श्री नरेन्द्र मोदी ने विश्वकर्मा जयंती के अवसर पर देशवासियों को शुभकामनाएं दी हैं। एक ट्वीट में, प्रधानमंत्री ने कहा, 'विश्वकर्मा जयंती की सभी देशवासियों को बहुत-बहुत शुभकामनाएं। आज का दिन उन लोगों को समर्पित है, जिनके लिए कर्म ही पूजा है, जो अपने सृजन से संपूर्ण मानवता को समृद्ध करते हैं।' एमजी/ एएम /केजे